31993R1380
L 136/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1380/93 НА КОМИСИЯТА
от 4 юни 1993 година
относно премахването на митата и фиксираните компоненти при търговията между Португалия и останалата част от Общността и относно прилагането от страна на Португалия на митата от Общата митническа тарифа в търговията с трети държави от 1 април 1993 г.
КОМИСИЯТА НА ЕВРОПЕЙСКИTЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване на Испания и Португалия, и по-специално член 75, параграф 4 и член 243, параграф 4 от него,
като има предвид, че Актът за присъединяване предвижда възможността за премахване на митата и фиксираните компоненти, приложими в търговията със селскостопански продукти между Португалия и Общността на десетте; като има предвид, че същите разпоредби позволяват бързото уеднаквяване на португалските мита с Общата митническа тарифа;
като има предвид, че съгласно Регламент (ЕИО) № 3792/85 на Съвета от 20 декември 1985 г. относно уреждане на режима за търговия на селскостопански продукти между Испания и Португалия (1), последно изменен с Регламент (ЕИО) № 3296/88 на Комисията (2), разпоредбите съгласно член 75, параграф 4 и член 243, параграф 4 от Акта за присъединяване се прилагат също така и по отношение на митата, прилагани в търговията между Испания и Португалия;
като има предвид, че Португалия и Испания са подали молби в тази насока;
като има предвид, че постигането на единен пазар изисква премахването на всички препятствия в търговията не само между държавите-членки на Общността, в състава ѝ от 31 декември 1985 г., но и между държавите-членки и Испания и Португалия, както и между тези две държави;
като има предвид, че мерките, предвидени в настоящия регламент, са в съответствие със становищата на всички заинтересовани Управителни комитети,
ПРИЕ НАСТОЯЩИЯ РЕГЛАМЕНТ:
Член 1
1. От 1 април 1993 г.:
а)
Португалия премахва в търговията с останалата част от Общността по отношение на продукти, подчинени на общата организация на пазара:
-
митата,
-
фиксираните компоненти, предназначени да осигурят защита на преработвателната промишленост;
б)
Испания премахва митата в търговията с Португалия по отношение на продукти, подчинени на общата организация на пазара;
в)
се премахват митата, прилагани от останала част на Общността, към внасяните от Португалия стоки.
2. От 1 април 1993 г. Португалия прилага митата, прилагани от останалата част от Общността, в търговията с държави, които не са членки на Общността.
Въпреки това разпоредбите на предходния параграф се прилагат едва от момента на влизането в сила на настоящия регламент за продуктите с кодове по КН ex 1208 10 00, 1515 11 00, 1515 19 10 и ex 0901 12 00, за които преди 1 април 1993 г. Португалия е прилагала мито, по-ниско от прилаганото от останалата част от Общността.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 април 1993 г., като се вземат предвид разпоредбите на член 1, параграф 2, втора алинея.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юни 1993 година.